CELEX: 32011D0238
Language: sl
Date: 2011-04-13 00:00:00
Title: 2011/238/EU: Sklep Komisije z dne 13. aprila 2011 o spremembi Odločbe 2007/843/ES v zvezi s programom nadzora salmonele pri nekaterih vrstah perutnine in jajc v Tuniziji (notificirano pod dokumentarno številko C(2011) 2520)  Besedilo velja za EGP

14.4.2011   
            
            
               SL
            
            
               Uradni list Evropske unije
            
            
               L 100/73
            
         SKLEP KOMISIJE
   z dne 13. aprila 2011
   o spremembi Odločbe 2007/843/ES v zvezi s programom nadzora salmonele pri nekaterih vrstah perutnine in jajc v Tuniziji
   (notificirano pod dokumentarno številko C(2011) 2520)
   (Besedilo velja za EGP)
   (2011/238/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 2160/2003 Evropskega parlamenta in Sveta z dne 17. novembra 2003 o nadzoru salmonele in drugih opredeljenih povzročiteljev zoonoz, ki se prenašajo z živili (1), in zlasti člena 10(2) Uredbe,
   ob upoštevanju naslednjega:
   
               (1)
            
            
               Uredba (ES) št. 2160/2003 določa pravila za nadzor salmonele pri različnih populacijah perutnine v Uniji. Zakonodaja Unije za posamezne vrste ali kategorije predvideva sezname tretjih držav, iz katerih je državam članicam dovoljeno uvažati živali in valilna jajca, ki jih zajema navedena uredba; navedena uredba pa tudi določa, da mora zadevna tretja država za vključitev v te sezname ali za ohranitev na njih Komisiji predložiti program nadzora salmonele, ki vsebuje enaka jamstva kot nacionalni programi nadzora salmonele v državah članicah.
            
         
               (2)
            
            
               Z Odločbo Komisije 2007/843/ES z dne 11. decembra 2007 o odobritvi programov nadzora za Salmonello v matičnih jatah Gallus gallus v nekaterih tretjih državah v skladu z Uredbo (ES) št. 2160/2003 Evropskega parlamenta in Sveta in o spremembi Odločbe 2006/696/ES v zvezi z nekaterimi zahtevami javnozdravstvenega varstva pri uvozu perutnine in valilnih jajc (2) je bil odobren program nadzora salmonele v jatah matičnih kokoši, ki ga je predložila Tunizija v skladu z Uredbo (ES) št. 2160/2003.
            
         
               (3)
            
            
               Tunizija je zdaj obvestila Komisijo, da je bil navedeni program ustavljen. Zato navedeni program, ki ga je predložila Tunizija, ne sme več biti odobren. Odločbo 2007/843/ES je treba zato spremeniti.
            
         
               (4)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Člen 1 Odločbe 2007/843/ES se nadomesti z naslednjim:
   
      „Člen 1
      Programi za nadzor salmonele v jatah matičnih kokoši, ki so jih v skladu s členom 10(1) Uredbe (ES) št. 2160/2003 predložile Kanada, Izrael in Združene države Amerike, se odobrijo.“
   
   Člen 2
   Ta sklep se uporablja od 1. maja 2011.
   Člen 3
   Ta sklep je naslovljen na države članice.
   
      V Bruslju, 13. aprila 2011
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 325, 12.12.2003, str. 1.
   
      (2)  UL L 332, 18.12.2007, str. 81.